მეექვსე კოალიციის ომი
მეექვსე კოალიციის ომი — ევროპის ქვეყნების კოალიციის ბრძოლა ნაპოლეონის საფრანგეთისა და მისი მოკავშირეების წინააღმდეგ. მეექვსე ანტიფრანგული კოალიცია ჩამოყალიბდა მას შემდეგ, რაც საფრანგეთის დიდი არმია რუსეთის კამპანიის შედეგად განადგურდა. 1813 წლის დასაწყისში საფრანგეთის წინააღმდეგ მხოლოდ რუსეთი იბრძოდა, შემდეგ მას შეუერთდა პრუსია, გაზაფხულზე ინგლისი, ავსტრია და შვედეთი, ხოლო ლაიფციგის ბრძოლაში ნაპოლეონის მარცხის შემდეგ კოალიციას გერმანული სახელმწიფოები ვიურტემბერგი და ბავარია შეუერთდნენ. პირენეს ნახევარკუნძულზე იბრძოდნენ ესპანეთი და პორტუგალია. აქტიური საბრძოლო მოქმედებები მიმდინარეობდა 1813 წლის მაისიდან 1814 წლის აპრილამდე. 1814 წელს საბრძოლო მოქმედებები გადავიდა საფრანგეთში, რაც პარიზის აღებითა და ნაპოლეონის ხელისუფლებიდან ჩამოშორებით დასრულდა.